Arne Finborud

Arne Finborud (født 17. februar 1941 i Øyer) er en norsk journalist. Han arbeidet i Dagbladet fra 1969 til 2003, deretter som frilanser. Han er utdannet cand.philol. fra Universitetet i Oslo 1969 med statsvitenskap grunnfag, norsk mellomfag og historie hovedfag. 

Han var landssekretær i Norges Unge Venstre i 1965 og nestformann 1967–1968, samt president i Norges Liberale Studentforbund 1966–1967. I Dagbladet var han journalist, kommentator og lederskribent, leder av politisk avdeling i mange år og avisens første New York-korrespondent 1974–1977. Han var redaksjonssekretær fra 1979. Formann i redaksjonsklubben 1972–1973, styremedlem i Dagbladets Stiftelse 1984-1996 og styremedlem i Dagbladet A/S 1982–1984. Finborud har skrevet artikler i forskjellige bøker og tidsskrifter. 

Som pensjonist arbeidet han tre dager i uken som støttekontakt i voksenpsykiatrien i kommunen til han fylte 76 år.

I omtalen av Arve Solstad i Norsk biografisk leksikon framhever Hans Fredrik Dahl Finborud sammen med Gudleiv Forr, Per Vassbotn og Andreas Hompland som journalister som «gjorde Dagbladet til landets ledende politiske organ».

Referanser 

Journalister i Dagbladet
Personer fra Øyer kommune
Fødsler i 1941